ซมโปะตั้งเป้าติดท็อปเทน
วางแผนปั๊มเบี้ยถึงปี2563 เพิ่มฐานลูกค้ารายย่อย ขายสินค้านวัตกรรม
29 ต.ค. 2565

วางแผนปั๊มเบี้ยถึงปี2563 เพิ่มฐานลูกค้ารายย่อย ขายสินค้านวัตกรรม
ซมโปะ ประกันภัย ตั้งเป้าขยายธุรกิจติด 1 ใน 10 ในปี 2563 ดันฐานลูกค้ารายย่อยเพิ่มเป็น 50%
นายอิศรศักดิ์ เทศรัตนวงศ์ ประธานเจ้าหน้าที่บริหาร บริษัท ซมโปะ ประกันภัย (ประเทศไทย) เปิดเผยว่า บริษัทตั้งเป้าขยายธุรกิจให้มีเบี้ยรับรวมติด 1 ใน 10 ของอุตสาหกรรมประกันภัยในปี 2563 หรืออีก 4 ปีข้างหน้า และวางเป้าหมายต้นทุนในการดำเนินธุรกิจอยู่ที่ประมาณ 10% จากปัจจุบันอยู่ระดับกว่า 20% โดยจะเติบโตปีละ 15-18% ซึ่ง 9 เดือนแรก บริษัทมีเบี้ยรับรวมเพิ่มขึ้น 7% สูงกว่าอุตสาหกรรมถึง 6 เท่า
สำหรับกลยุทธ์การขยายตลาดจะเน้นไปที่ฐานลูกค้ารายย่อย เพราะปัจจุบันสัดส่วนผู้มีประกันภัยของไทยยังต่ำ จึงมีโอกาสเติบโตได้อีกมาก ขณะที่ฐานลูกค้าองค์กรมีการเติบโตชะลอตัว
“ปีนี้จะมีเบี้ยรับประมาณ 3,000 ล้านบาท มีสัดส่วนลูกค้าองค์กร 70% ลูกค้ารายย่อย 30% ในปี 2563 จะขยายฐานลูกค้ารายย่อยเพิ่มเป็น 50% และลูกค้าองค์กร 50%” นายอิศรศักดิ์ กล่าว
นายอิศรศักดิ์ กล่าวว่า นับตั้งแต่ปี 2560 บริษัทจะนำนวัตกรรมใหม่ๆ และการให้บริการที่ดีรวดเร็วมาใช้เป็นกลยุทธ์หลักในการขยายตลาดองค์กรและรายย่อย โดยล่าสุดได้นำนวัตกรรมใหม่มาใช้เพื่อขยายฐานลูกค้ารายย่อย ด้วยการเปิดตัวกรมธรรม์ประกันภัยการเดินทางที่จับกลุ่มนักท่องเที่ยวที่จะเดินทางไปญี่ปุ่นโดยเฉพาะ ชื่อ “ซมโปะ โก เจแปน” หรือ SOMPO GO JAPAN ผ่านมือถือเป็นเจ้าแรก โดยลูกค้าสามารถซื้อประกันภัยผ่านเว็บไซต์บริษัท ลูกค้าจะได้กรมธรรม์ผ่านทางอีเมลและเอสเอ็มเอส พร้อมลิงค์เพื่อดาวน์โหลดอีพาส ก็จะได้รายละเอียดของกรมธรรม์เข้าไปอยู่ในมือถือ ไม่ต้องพกเอกสารระหว่างเดินทาง
ทั้งนี้ ลูกค้าจะได้รับการอำนวยความสะดวก หากเกิดเหตุฉุกเฉินทางด้านสุขภาพหรืออุบัติเหตุขณะอยู่ที่ญี่ปุ่น เพียงติดต่อเจ้าหน้าที่ จะได้รับการนัดหมายโรงพยาบาลในญี่ปุ่น และเป็นล่ามพูดภาษาญี่ปุ่นกับหมอหรือเจ้าหน้าที่โรงพยาบาล ซึ่งบริษัท ซมโปะฯ มีโรงพยาบาลในเครือข่ายที่ญี่ปุ่นกว่า 200 แห่ง พร้อมจะให้บริการ
“ปีนี้องค์กรส่งเสริมการท่องเที่ยวของญี่ปุ่น คาดว่าจะมีคนไทยไปเที่ยวญี่ปุ่น 8-9 แสนราย เราตั้งเป้าหมายว่าจะมีนักท่องเที่ยวประมาณ 25% หรือ 2 แสนราย ซื้อประกันการเดินทางกับเรา เพราะความสะดวกสบาย และเครือข่ายให้บริการในญี่ปุ่นจะดึงดูดลูกค้าได้มากกว่าคู่แข่งขัน” นายอิศรศักดิ์ กล่าว
นอกจากนี้ บริษัทเน้นให้ความสำคัญกับการนำเอาเทคโนโลยีมาพัฒนาผลิตภัณฑ์ เพื่อให้เกิดทางเลือกของการประกันที่หลากหลายรูปแบบ และตอบสนองความต้องการของลูกค้าได้อย่างรอบด้านและดีที่สุด ทั้งลูกค้ารายบุคคลและลูกค้าองค์กร